En middelsstor (vingespenn 26 – 31 mm), slank, grå måler. Begge kjønn har trådformede antenner. Arten er ganske variabel – nordiske eksemplarer har oftest lysgrå forvinger med 3-4 utydelige, hvite tverrbånd, britiske eksemplarer er ofte litt mørkere grå med fire markerte, brune tverrbånd. Bakvingen er silkeaktig skinnende hvit. Larven er rosaaktig brun, kroppen med kraftige, utstående børster (virker uvanlig hårete til målerlarve å være). På ryggen har den rosa, trekantede flekker som er kantet med mørkbrunt.